CELEX: 
Language: da
Date: 2022-04-01 00:00:00
Title: KOMMISSIONENS DELEGEREDE FORORDNING (EU) / om ændring af delegeret forordning (EU) nr. 664/2014 om supplering af Europa-Parlamentets og Rådets forordning (EU) nr. 1151/2012 med hensyn til fastlæggelsen af EU-symboler for beskyttede oprindelsesbetegnelser, beskyttede geografiske betegnelser og garanterede traditionelle specialiteter og med hensyn til visse regler om oprindelse, visse procedureregler og visse yderligere overgangsbestemmelser

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) 2021/2117 af 2. december 2021
                  1
                ændres den ordning for ændring af varespecifikationen for beskyttede oprindelsesbetegnelser, beskyttede geografiske betegnelser og garanterede traditionelle specialiteter, der er fastsat i artikel 53 i Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer
                  2
               . "Væsentlige ændringer" og "ændringer af mindre omfang" er blevet erstattet med "EU-ændringer" og "standardændringer", der omfatter forskellige anvendelsesområder og procedurer.  
            
            
               Ved forordning (EU) nr. 1151/2012 tillægges Kommissionen beføjelser til at vedtage delegerede retsakter og gennemførelsesretsakter med henblik på at supplere de eksisterende regler og fastsætte procedurerne for godkendelse af EU-ændringer og standardændringer af varespecifikationen for beskyttede oprindelsesbetegnelser, beskyttede geografiske betegnelser og garanterede traditionelle specialiteter i fødevaresektoren. 
            
            
               Kommissionens delegerede forordning (EU) nr. 664/2014 om supplering af forordning (EU) nr. 1151/2012 for så vidt angår en række emner, indeholder bestemmelser om ændringer, der henviser til "væsentlige ændringer" og "ændringer af mindre omfang".
            
            
               Formålet med denne delegerede retsakt er derfor at ændre Kommissionens delegerede forordning (EU) nr. 664/2014 for at tilpasse den til de nye regler om EU-ændringer og standardændringer og sikre, at ordningen for ændring af varespecifikationer fungerer korrekt. 
            
            
               2.HØRINGER FORUD FOR RETSAKTENS VEDTAGELSE
            
            
               Der er gennemført høringer med eksperter fra alle 27 medlemsstater i ekspertgruppen for bæredygtighed og kvalitet i landbruget og landdistriktsudvikling.
            
            
               På disse møder fremlagde Kommissionen ændrede udgaver af teksten, hvori der i vidt omfang var taget hensyn til de bemærkninger og kommentarer, der var fremsat på møderne eller sendt skriftligt til Kommissionens tjenestegrene. 
            
            
               Kommissionens tjenestegrene har også afholdt møder med interessenter i gruppen for civil dialog vedrørende kvalitet og salgsfremme.
            
            
               Denne høringsproces førte til en bred konsensus om udkastet til delegeret forordning.
            
            
               Der var mulighed for at komme med feedback på portalen for bedre regulering i perioden fra den 9. februar til den 9. marts 2022. Alle kommentarer er blevet taget i betragtning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede retsakt indeholder bestemmelser om ændring af de regler om "væsentlige ændringer" og "ændringer af mindre omfang", der er fastsat i Kommissionens delegerede forordning (EU) nr. 664/2014. Det er nødvendigt at ændre reglerne for at sikre, at den nye ordning med "EU-ændringer" og "standardændringer" af varespecifikationen for en beskyttet oprindelsesbetegnelse, beskyttet geografisk betegnelse og garanteret traditionel specialitet som fastsat i forordning (EU) nr. 1151/2012 fungerer korrekt. 
            
            
               KOMMISSIONENS DELEGEREDE FORORDNING (EU) …/…
            
            
               af 1.4.2022
            
            
               om ændring af delegeret forordning (EU) nr. 664/2014 om supplering af Europa-Parlamentets og Rådets forordning (EU) nr. 1151/2012 med hensyn til fastlæggelsen af EU-symboler for beskyttede oprindelsesbetegnelser, beskyttede geografiske betegnelser og garanterede traditionelle specialiteter og med hensyn til visse regler om oprindelse, visse procedureregler og visse yderligere overgangsbestemmelser
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
         
         
            
               under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer
                  3
               , særlig artikel 53, stk. 3, første afsnit, og
            
            
               ud fra følgende betragtninger:
            
            
               (1)Ved Europa-Parlamentets og Rådets forordning (EU) 2021/2117
                  4
                ændres artikel 53, stk. 2, i forordning (EU) nr. 1151/2012 for så vidt angår ordningen for ændring af en varespecifikation. Med virkning fra den 8. juni 2022 erstattes "væsentlige ændringer" og "ændringer af mindre omfang" med henholdsvis "EU-ændringer" og "standardændringer", der dækker forskellige anvendelsesområder og følger forskellige procedurer.
            
            
               (2)Kommissionens delegerede forordning (EU) nr. 664/2014
                  5
                indeholder bestemmelser, der supplerer reglerne om væsentlige ændringer og ændringer af mindre omfang. For at sikre, at den nye ordning for ændring af en varespecifikation fungerer korrekt, bør de gældende regler om væsentlige ændringer og ændringer af mindre omfang i nævnte forordning erstattes af nye regler.  
            
            
               (3)Af hensyn til procedurens effektivitet bør der fastsættes regler om antageligheden af ansøgninger om godkendelse af EU-ændringer. Når en ansøgning om godkendelse af en EU-ændring også indeholder standardændringer, bør standardændringerne af samme effektivitetshensyn anses for at være ikke-eksisterende og bør ikke betragtes som godkendt i forbindelse med EU-ændringen. 
            
            
               (4)Proceduren for godkendelse af standardændringer og midlertidige ændringer bør fastlægges, således at medlemsstaterne kan foretage en passende vurdering af ansøgningerne, og der sikres en ensartet tilgang i medlemsstaterne. Nøjagtigheden og fuldstændigheden af medlemsstaternes vurdering bør svare til den nøjagtighed og fuldstændighed, der kræves ved vurderingen i proceduren for ansøgning om registrering af en geografisk betegnelse. 
            
            
               (5)Der bør fastsættes regler med henblik på at samordne procedurerne for ændring af en varespecifikation i tilfælde, hvor en ansøgning om godkendelse af en EU-ændring og en ansøgning om godkendelse af en standardændring behandles samtidig af henholdsvis Kommissionen og medlemsstatens kompetente myndigheder. Eftersom begge ansøgninger vedrører ændring af samme varespecifikation, selv om de følger to forskellige parallelle procedurer med forskellig frist, bør der fastsættes regler, der forhindrer uoverensstemmelser.
            
            
               (6)Der bør vedtages overgangsbestemmelser for at sikre en glidende overgang fra de nuværende regler i delegeret forordning (EU) nr. 664/2014 til reglerne i nærværende forordning  
            
            
               (7)Eftersom ændringer af en varespecifikation, der blev indført ved forordning (EU) 2021/2117, finder anvendelse fra den 8. juni 2022, bør nærværende forordning finde anvendelse fra samme dato —
            
            
               VEDTAGET DENNE FORORDNING:
            
            
            
               Artikel 1 
                  
                  Ændring af delegeret forordning (EU) nr. 664/2014 
            
            
               I delegeret forordning (EU) nr. 664/2014 foretages følgende ændringer:
            
            
               1)
                     Artikel 6 affattes således:
            
            
               "Artikel 6
            
            
               Ansøgninger om EU-ændringer af en varespecifikation
            
            
               Med henblik på artikel 53 i forordning (EU) nr. 1151/2012 må en ansøgning om godkendelse af en EU-ændring af en varespecifikation kun indeholde EU-ændringer. Hvis en ansøgning om godkendelse af en EU-ændring også omfatter standardændringer eller midlertidige ændringer, finder proceduren for EU-ændringer kun anvendelse på EU-ændringen. De standardændringer eller midlertidige ændringer, der er indeholdt i ansøgningen, vil blive anset for ikke at være indgivet." 
            
            
               2) Følgende artikler indsættes:
            
            
                "Artikel 6a
            
            
               Antagelighed af ansøgninger om godkendelse af EU-ændringer
            
         
         
            
               1.En ansøgning om godkendelse af en EU-ændring af en varespecifikation betragtes som antagelig, hvis den er indgivet i overensstemmelse med artikel 53 i forordning (EU) nr. 1151/2012, er meddelt Kommissionen i overensstemmelse med artikel 12, stk. 1, i Kommissionen gennemførelsesforordning (EU) nr. 668/2014* og opfylder kravene i artikel 10 i nævnte gennemførelsesforordning. 
            
            
               Kommissionens godkendelse af en ansøgning om godkendelse af en EU-ændring af en varespecifikation gælder kun for de EU-ændringer, der er angivet i ansøgningen.
            
            
               2.Hvis Kommissionen finder, at ansøgningen ikke er antagelig, underretter den medlemsstatens eller tredjelandets kompetente myndigheder eller den ansøger, der er etableret i et tredjeland, alt efter, hvad der er relevant, om de årsager, der ligger til grund for, at ansøgningen ikke kan antages.
            
            
               * Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36). 
            
            
               Artikel 6b
            
            
               Standardændringer af varespecifikationen for en beskyttet oprindelsesbetegnelse eller beskyttet geografisk betegnelse
            
            
               1.Med henblik på artikel 53 i forordning (EU) nr. 1151/2012 indgives ansøgninger om godkendelse af en standardændring af en varespecifikation til myndighederne i den medlemsstat, hvori det geografiske område for det pågældende produkt er beliggende. Hvis ansøgningen om godkendelse af en standardændring af en varespecifikation ikke kommer fra den ansøgende sammenslutning, der har indgivet ansøgningen om beskyttelse af den eller de betegnelser, som varespecifikationen vedrører, giver medlemsstaten den pågældende ansøgende sammenslutning lejlighed til at fremsætte bemærkninger til ansøgningen, hvis den ansøgende sammenslutning stadig eksisterer.
            
            
               Ansøgningen om godkendelse af en standardændring skal indeholde en beskrivelse af standardændringerne og dokumentation for, at de foreslåede ændringer kan betragtes som standardændringer i henhold til artikel 53, stk. 2, i forordning (EU) nr. 1151/2012. Der fremlægges også en sammenfattende begrundelse for, at ændringerne er nødvendige. 
            
            
               2.Hvis medlemsstaten finder, at kravene i forordning (EU) nr. 1151/2012 og i de bestemmelser, der er vedtaget i henhold dertil, er opfyldt, kan den godkende standardændringen. Afgørelsen om godkendelse skal indeholde den ændrede konsoliderede varespecifikation og, hvis det er relevant, det ændrede konsoliderede enhedsdokument eller den elektroniske henvisning til den offentliggjorte udgave af den konsoliderede varespecifikation og, hvis det er relevant, enhedsdokumentet.
            
            
               Godkendelsesafgørelsen offentliggøres. Den godkendte standardændring finder anvendelse i den berørte medlemsstat fra datoen for godkendelsesafgørelsens offentliggørelse. Medlemsstaten meddeler Kommissionen de godkendte standardændringer senest en måned efter datoen for offentliggørelsen af den nationale godkendelsesafgørelse. Medlemsstaten meddeler uden unødigt ophold Kommissionen alle endelige nationale domme, der ikke kan appelleres, og som annullerer en afgørelse om godkendelse af en standardændring.
            
            
               3.Afgørelser om godkendelse af standardændringer vedrørende produkter med oprindelse i tredjelande meddeles Kommissionen af en ansøgende sammenslutning med en legitim interesse, enten direkte eller via myndighederne i det berørte tredjeland, senest en måned efter datoen for offentliggørelsen af den relevante afgørelse.
            
            
               4.En godkendelse af en standardændring anses for at være meddelt Kommissionen på behørig vis, hvis den opfylder betingelserne i artikel 10a i gennemførelsesforordning (EU) nr. 668/2014. 
            
            
               5.Hvis standardændringen medfører en ændring af enhedsdokumentet, offentliggør Kommissionen beskrivelsen af standardændringen og det ændrede enhedsdokument i Den Europæiske Unions Tidende, C-udgaven, senest tre måneder efter datoen for modtagelsen af meddelelsen om den pågældende standardændring.
            
            
               Hvis standardændringen ikke medfører en ændring af enhedsdokumentet, offentliggør Kommissionen beskrivelsen af standardændringen via de digitale systemer, der er omhandlet i artikel 12, stk. 1, første afsnit, litra a), i gennemførelsesforordning (EU) nr. 668/2014, senest tre måneder efter datoen for modtagelsen af meddelelsen om den pågældende standardændring.
            
            
               Den nationale myndighed, der er henvist til i stk. 2 og 3, eller den ansøgende sammenslutning, der er henvist til i stk. 3, og som har meddelt Kommissionen en standardændring, forbliver ansvarlig for dens indhold.
            
            
               6.Standardændringer finder anvendelse på Unionens område fra den dato, hvorpå de er blevet offentliggjort i henhold til stk. 5, første afsnit, eller offentliggjort i henhold til stk. 5, andet afsnit.
            
            
               7.Hvis det geografiske område omfatter mere end én medlemsstat, skal de berørte medlemsstater hver især anvende proceduren for standardændringer. Standardændringen finder først anvendelse på de berørte medlemsstaters område fra den dato, hvor den seneste nationale godkendelsesafgørelse finder anvendelse. Den medlemsstat, der sidst godkender standardændringen, sender Kommissionen den relevante meddelelse senest en måned efter datoen for offentliggørelsen af den nationale godkendelsesafgørelse.
            
            
               Hvis en eller flere af de berørte medlemsstater ikke vedtager den nationale godkendelsesafgørelse, der er omhandlet i første afsnit, kan en hvilken som helst af de berørte medlemsstater indgive ansøgningen efter proceduren for EU-ændringer. 
            
            
               8.Stk. 7 finder tilsvarende anvendelse, hvis en del af det relevante geografiske område er beliggende på et tredjelands område.
            
            
               Artikel 6c
            
         
         
            
               Forholdet mellem EU-ændringer og standardændringer
            
            
               1.Hvis en standardændring, der indebærer en ændring af enhedsdokumentet, godkendes i afventning af Kommissionens godkendelse af en EU-ændring, ajourfører den berørte medlemsstat det enhedsdokument, der er vedlagt ansøgningen om godkendelse af en EU-ændring, i overensstemmelse hermed. Hvis den EU-ændring, der afventes afgørelse om, er blevet offentliggjort i Den Europæiske Unions Tidende med henblik på indsigelsesproceduren, offentliggøres den ajourførte udgave af enhedsdokumentet i Den Europæiske Unions Tidende, L-udgaven, som bilag til den gennemførelsesforordning, hvorved EU-ændringen godkendes.  
            
            
               2.Hvis der i den ændrede udgave af det enhedsdokument, der er indeholdt i en ansøgning om en standardændring, der er godkendt på nationalt plan, ikke tages hensyn til de seneste godkendte EU-ændringer, offentliggøres denne standardændring ikke i Den Europæiske Unions Tidende. Den medlemsstat, der har godkendt den pågældende standardændring, sender Kommissionen den konsoliderede udgave af enhedsdokumentet som ændret ved både EU-ændringen og standardændringen med henblik på offentliggørelse i Den Europæiske Unions Tidende.
            
            
               Artikel 6d
            
            
               Midlertidige ændringer af varespecifikationen for en beskyttet oprindelsesbetegnelse eller beskyttet geografisk betegnelse
            
            
               1.Midlertidige ændringer af varespecifikationer godkendes og offentliggøres af den medlemsstat, hvori det geografiske område for det pågældende produkt er beliggende. Midlertidige ændringer meddeles Kommissionen sammen med begrundelsen herfor senest en måned efter datoen for offentliggørelsen af den nationale godkendelsesafgørelse. En midlertidig ændring finder anvendelse i den berørte medlemsstat fra datoen for offentliggørelsen af godkendelsesafgørelsen.
            
            
               2.Hvis det geografiske område omfatter mere end én medlemsstat, skal de berørte medlemsstater hver især anvende proceduren for midlertidige ændringer som omhandlet i stk. 1.
            
            
               3.Midlertidige ændringer vedrørende produkter med oprindelse i tredjelande meddeles Kommissionen sammen med begrundelsen herfor af en ansøgende sammenslutning med en legitim interesse enten direkte eller via myndighederne i det berørte tredjeland og senest en måned efter deres godkendelse.
            
            
               4.En godkendelse af en midlertidig ændring anses for at være meddelt Kommissionen på behørig vis, hvis den opfylder betingelserne i artikel 10b i gennemførelsesforordning (EU) nr. 668/2014.
            
            
               5.Kommissionen offentliggør meddelelsen om en midlertidig ændring via de digitale systemer, der er omhandlet i artikel 12, stk. 1, første afsnit, litra a), i gennemførelsesforordning (EU) nr. 668/2014, senest tre måneder efter datoen for modtagelsen af meddelelsen om den pågældende midlertidige ændring. En midlertidig ændring finder anvendelse på Unionens område fra den dato, hvorpå den blev offentliggjort af Kommissionen.
            
            
               Den nationale myndighed, der er henvist til i stk. 1 og 3, eller den ansøgende sammenslutning, der er henvist til i stk. 3, og som har meddelt Kommissionen en midlertidig ændring, forbliver ansvarlig for dens indhold."
            
            
               Artikel 2 
                  
                  Overgangsbestemmelser
            
            
               Artikel 6 i delegeret forordning (EU) nr. 664/2014 i den udgave, der er gældende inden den dato, hvorfra nærværende forordning finder anvendelse, finder fortsat anvendelse på ansøgninger om væsentlige ændringer og ændringer af mindre omfang samt på meddelelser af midlertidige ændringer af varespecifikationen for beskyttede oprindelsesbetegnelser, beskyttede geografiske betegnelser og garanterede traditionelle specialiteter, der blev indgivet til Kommissionen inden den 8. juni 2022.
            
            
               Artikel 3 
                  
                  Ikrafttræden og anvendelse
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Den finder anvendelse fra den 8. juni 2022. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 1.4.2022.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Europa-Parlamentets og Rådets forordning (EU) 2021/2117 af 2. december 2021 om ændring af forordning (EU) nr. 1308/2013 om en fælles markedsordning for landbrugsprodukter, (EU) nr. 1151/2012 om kvalitetsordninger for landbrugsprodukter og fødevarer, (EU) nr. 251/2014 om definition, beskrivelse, præsentation, mærkning og beskyttelse af geografiske betegnelser for aromatiserede vinprodukter og (EU) nr. 228/2013 om særlige foranstaltninger på landbrugsområdet i Unionens fjernområder (EUT L 435 af 6.12.2021, s. 262).
               
               
                  
                     (2)
                  
                        EUT L 343 af 14.12.2012, s. 1.
               
               
                  
                     (3)
                  
                        EUT L 343 af 14.12.2012, s. 1.
               
               
                  
                     (4)
                  
                        Europa-Parlamentets og Rådets forordning (EU) 2021/2117 af 2. december 2021 om ændring af forordning (EU) nr. 1308/2013 om en fælles markedsordning for landbrugsprodukter, (EU) nr. 1151/2012 om kvalitetsordninger for landbrugsprodukter og fødevarer, (EU) nr. 251/2014 om definition, beskrivelse, præsentation, mærkning og beskyttelse af geografiske betegnelser for aromatiserede vinprodukter og (EU) nr. 228/2013 om særlige foranstaltninger på landbrugsområdet i Unionens fjernområder (EUT L 435 af 6.12.2021, s. 262).
               
               
                  
                     (5)
                  
                        Kommissionens delegerede forordning (EU) nr. 664/2014 af 18. december 2013 om supplering af Europa-Parlamentets og Rådets forordning (EU) nr. 1151/2012 med hensyn til fastlæggelsen af EU-symboler for beskyttede oprindelsesbetegnelser, beskyttede geografiske betegnelser og garanterede traditionelle specialiteter og med hensyn til visse regler om oprindelse, visse procedureregler og visse yderligere overgangsbestemmelser (EUT L 179 af 19.6.2014, s. 17).